ปัจจัยความเสี่ยง

  เศรษฐกิจในปี 2549 ค่อนข้างชะลอตัว สาเหตุหลักเกิดจากการปรับตัวสูงขึ้นของราคาน้ำมัน
  ภัยทางธรรมชาติทั้งในและต่างประเทศ และการเพิ่มขึ้นของอัตราดอกเบี้ย
  ซึ่งส่งผลกระทบต่อการดำเนินธุรกิจอย่างมาก บริษัทได้ติดตามสถานการณ์ต่างๆ อย่างใกล้ชิด
  เพื่อกำหนดแนวทางการดำเนินธุรกิจให้เหมาะสม โดยพิจารณาปัจจัยความเสี่ยงที่อาจเกิดขึ้น ดังนี้

  2.1 ความเสี่ยงจากการแข่งขันในธุรกิจ

  จากภาวะเศรษฐกิจที่มีแนวโน้มการชะลอตัว
  และกำลังการผลิตของผู้ประกอบการในประเทศมีมากกว่าความต้องการใช้ของผู้บริโภค
  จึงส่งผลให้ตลาดสินค้ากระเบื้องเซรามิคมีการแข่งขันรุนแรงมากขึ้น
  ดังนั้นเพื่อเพิ่มขีดความสามารถในการแข่งขัน
  ฝ่ายจัดการจึงให้ความสำคัญกับการวิจัยและพัฒนากระบวนการผลิตสินค้าเพื่อลดต้นทุนการผลิต
  ซึ่งในปีที่ผ่านมาได้ปรับปรุงเครื่องจักรเพื่อนำพลังงานความร้อนกลับมาใช้ได้อีก
  ส่งผลให้ประหยัดค่าพลังงานลงได้มาก ในปี 2550
  นี้บริษัทฯจะพัฒนาผลิตภัณฑ์ให้มีรูปแบบสีสันสวยงามและมีต้นทุนถูกลง
  เพื่อให้สอดคล้องกับความต้องการของลูกค้า
  ประกอบกับการที่บริษัทมีกำลังการผลิตสูงสุดและใช้กำลังการผลิตได้เต็มที่
  ทำให้มีต้นทุนการผลิตต่อหน่วยต่ำสุด ประกอบกับมีจุดจำหน่ายสินค้าที่เป็นของบริษัทในเครือเอง
  และมีการขยายสาขาอย่างต่อเนื่องทุกปี
  ดังนั้นบริษัทจึงสามารถรับความเสี่ยงจากการแข่งขันด้านราคาขายได้
  นอกจากนี้ยังมีตลาดส่งออกซึ่งบริษัทยังไม่ได้ดำเนินการขายอย่างจริงจังเนื่องจากต้องตอบสนองความต้องการในประเทศก่อน
  ซึ่งหากมีกำลังการผลิตเหลือบริษัทสามารถดำเนินการขยายฐานการส่งออกให้เพิ่มมากขึ้นได้อีก

2.  ความเสี่ยงจากความผันผวนของราคาพลังงานที่ใช้ในกระบวนการผลิต

  ต้นทุนพลังงานที่ใช้ในกระบวนการผลิตของธุรกิจกระเบื้องเซรามิค คือก๊าซธรรมชาติ และไฟฟ้า
  ซึ่งในปีที่ผ่านมาต้นทุนการผลิตสูงขึ้นมากเนื่องจากราคาก๊าซธรรมชาติมีราคาเพิ่มขึ้นตลอดปี
  จากปัจจัยดังกล่าวมีผลทำให้ต้นทุนการผลิตเฉลี่ยของกระเบื้องเซรามิคสูงกว่าที่ประมาณการไว้
  สำหรับการดำเนินการเพื่อลดความเสี่ยงในเรื่องนี้ ในปี 2549
  ฝ่ายจัดการได้พิจารณาปรับปรุงดัดแปลงเครื่องจักรเพื่อนำพลังงานความร้อนจากกระบวนการผลิต
  (Waste Heat) กลับมาใช้ใหม่
  จึงทำให้บริษัทฯสามารถลดต้นทุนค่าก๊าซธรรมชาติลงได้ประมาณร้อยละ 10
  ของค่าก๊าซธรรมชาติเมื่อเทียบกับปีก่อน

  2.3 ความเสี่ยงด้านการให้สินเชื่อ (Credit risk)

  บริษัทมีความเสี่ยงด้านสินเชื่อที่เกี่ยวเนื่องกับลูกหนี้การค้า
  โดยบริษัทมีนโยบายในการให้สินเชื่อที่ระมัดระวังและมีฐานะของลูกค้าที่หลากหลาย
  โดยจำนวนที่อาจต้องสูญเสียสูงสุดจากการให้สินเชื่อของบริษัทจะเท่ากับมูลค่าตามบัญชีของลูกหนี้ในงบดุล

  2.4 ความเสี่ยงจากการเปลี่ยนแปลงของอัตราดอกเบี้ย (Interest Rate Risk)

  ความเสี่ยงเกี่ยวกับอัตราดอกเบี้ยเกิดจากการที่อัตราดอกเบี้ยจะเปลี่ยนแปลงไป
  ซึ่งก่อให้เกิดผลเสียหายแก่บริษัทและบริษัทย่อยในงวดปัจจุบันและงวดต่อ ๆ ไป
  ซึ่งบริษัทและบริษัทย่อยคาดว่าผลกระทบจากอัตราดอกเบี้ยที่จะเปลี่ยนแปลงสูงขึ้นไม่มีสาระสำคัญต่อดอกเบี้ยจ่ายเนื่องจากบริษัทฯเลือกใช้เงินกู้ในประเทศ
  และเป็นการกู้ยืมระยะสั้นซึ่งมีอัตราดอกเบี้ยต่ำกว่าเงินกู้ระยะยาวที่มีอัตราดอกเบี้ยอิงกับตลาดการเงิน

  2.5 ความเสี่ยงจากความผันผวนของอัตราแลกเปลี่ยน (Foreign currency Risk)

  บริษัทคาดว่าผลกระทบจากอัตราแลกเปลี่ยนไม่มีสาระสำคัญ
  เนื่องจากบริษัทฯไม่ได้กู้ยืมเงินจากต่างประเทศ
  แต่บริษัทและบริษัทย่อยมีความเสี่ยงจากอัตราแลกเปลี่ยนเงินตราต่างประเทศเนื่องจากบริษัทและบริษัทย่อย
  มีเจ้าหนี้ทรัสต์รีซีทส์และเจ้าหนี้การค้าต่างประเทศในสกุลเงินเหรียญสหรัฐฯและเงินยูโร
  อย่างไรก็ดีบริษัทฯได้วางแผนลดความเสี่ยงในเรื่องนี้
  โดยการสำรวจหาแหล่งวัตถุดิบใหม่ทั้งในประเทศและประเทศเพื่อนบ้านใกล้ๆ
  และการทำสัญญาซื้อขายโดยกำหนดราคาตายตัวในช่วงระยะเวลาหนึ่ง
  นอกเหนือจากการทำการวิจัยและพัฒนาเกี่ยวกับวัตถุดิบและวัตถุดิบทดแทนที่มีราคาถูกกว่า
  เพื่อนำมาใช้ในกระบวนการผลิต

6.  ความเสี่ยงจากการนำเข้ากระเบื้องเซรามิคมาจากต่างประเทศ

  ในช่วงเวลาที่ผ่านมามีเอเยนต์และผู้ขายปลีกสินค้ากระเบื้องปูพื้นและบุผนังบางราย
  ได้สั่งตรงกระเบื้องปูพื้นเซรามิคจากประเทศจีนซึ่งมีราคาถูกเข้ามาขาย.ในร้านค้าทำให้ยอดสั่งซื้อสินค้าจากผู้ผลิตในประเทศลดลง
  ซึ่งในเรื่องนี้มีผลกระทบไม่มากนัก เนื่องจากสินค้าที่นำเข้า
  เป็นกระเบื้องปูพื้นชนิดขัดมันขายในตลาดระดับบน ไม่ใช่กลุ่มสินค้าที่บริษัทผลิตจำหน่าย
  และหากจะนำเข้าสินค้าประเภทเดียวกับที่บริษัทผลิตเข้ามาขาย
  จะไม่สามารถแข่งกับต้นทุนการผลิตของบริษัทได้
  เพราะเมื่อบวกค่าขนส่งเข้าไปแล้วจะมีต้นทุนสูงกว่าที่ผลิตในประเทศ
  นอกเหนือจากต้องสต็อกสินค้าที่มีลวดลายหลากหลาย

  อย่างไรก็ดี
  เนื่องจากบริษัทมีระบบการควบคุมภายในที่สามารถติดตามผลการดำเนินงานที่แตกต่างจากแผนงานหรือเป้าหมายที่วางไว้
  ทำให้ฝ่ายจัดการสามารถบริหารความเสี่ยงที่อาจจะเกิดขึ้นได้อย่างทันเวลา
  และยังมีคณะกรรมการบริหารซึ่งมีการประชุมอย่างสม่ำเสมอเพื่อทบทวนมาตรฐานและปรับแผนงานเพื่อลดความเสี่ยงของธุรกิจและเพื่อให้สอดคล้องกับสถานการณ์ในแต่ละช่วงเวลา